Gandia tindrà un complex sociosanitari en el polígon Sanxo Llop amb 160 places i una inversió de 12 milions d'euros
17 desembre 2024

## Gandia tindrà un complex sociosanitari en el polígon Sanxo Llop amb 160 places i una inversió de 12 milions d'euros17 desembre 2024Última actualització: 17 desembre 2024

![](../gestion/img/a63a1636043c9d5b03796c3dbceab0af066ec1597a43b362aefbaa6695397107.jpg)  
  

L'alcalde de Gandia, **José Manuel Prieto**, acompanyat per **Raúl Planells**, director de l'Àrea Sociosanitària de Novaedat; i **Fernando Guillem** i **Fernando Guillem Amorós**, en representació de l'empresa promotora i inversora, han participat aquest matí en l'acte de presentació del complex sociosanitari de Novaedat que s'instal·larà al polígon Sanxo Llop. Este projecte serà el tret d’eixida a través del qual s’implantaran més empreses de l’àmbit sociosanitari en esta zona de la ciutat.

L'acte, que s’ha celebrat a l’Urbalab, ha comptat amb diferents regidors de la Corporació Municipal. A més, membres d'associacions i col·lectius relacionats amb la salut i l'atenció a la gent gran. Tal com s'ha explicat durant l'acte, i gràcies a la col·laboració publicoprivada, aquest projecte pressupostat en 12 milions d'euros permetrà la instal·lació a Sanxo Llop de dos edificis (un per a la gent gran i un altre per a les persones amb problemes de salut mental) en una parcel·la de 8.000 metres quadrats situada al costat de l'hospital comarcal Francesc de Borja. Una vegada finalitzada l'obra, la residència generarà 110 llocs de treball directes.

La instal·lació comptarà amb 120 places de residència per a gent gran i 40 places més destinades a persones amb problemes de salut mental possibilitant que a Gandia, en un curt espai de temps, tinga 300 places més d'aquest tipus. Recordar que també en Sanxo LLop anirà un Centre de Diversitat Funcional d’inversió, titularitat i gestió pública; i al final del Passeig de les Germanies està construïnt-se ara una altra residencia de majors de caràcter privat.

Després de la presentació, l'alcalde ha destacat que estem davant de l'impuls definitiu de Sanxo Llop. "No només ja han començat les obres per finalitzar la seua urbanització, sinó que ja tenim un projecte important de l'àmbit sociosanitari per a la ciutat com el que hui ha presentat Novaedat”, i ha remarcat que el clúster sociosanitari permetrà la creació de llocs de treball d'alt valor afegit.

"_Gandia ja és Capital de la Salut i el Benestar, i amb aquests primers passos s'obre la porta a la creació d'oportunitats i llocs de treball_", ha afirmat.

Prieto ha volgut agrair la implicació del Grup Inversor que dirigeix ​​Fernando Guillem i ha incidit que aquesta i altres accions responen a un augment de l'edat de la població que continuarà incrementant-se i que obligarà les ciutats a donar resposta a aquests reptes nous.

L’alcalde ha indicat que la població total de 65 anys ha crescut en 357 persones en l’últim any, representant un total de 14.521 personas, el que suposa al 18,6%, amb un creixement del 2,5%.

"_Ens correspon el paper de donar resposta a les necessitats de l'empresa agilitzant en la mesura que siga possible tota la tramitació necessària_", i ha avançat que la intenció de l'empresa és que les obres s'inicien el setembre del 2025 i que estiguen acabades en 18 mesos.

Per la seua banda, Planells ha volgut agrair a l'alcalde de Gandia i a l'Ajuntament “tot el treball que ja s'ha fet perquè puga'm estar ací hui, ja que es tracta del primer complex sociosanitari que integra gent gran i persones amb problemes mentals, dins d'unitats convivencials per a donar una atenció de millor qualitat”.

Sobre l'elecció de Gandia i el polígon Sanxo Llop, el director d'Àrea de l'empresa ha destacat que en ser a prop de l'hospital comarcal es possibilita la creació de sinergies en un espai que també és pròxim del nucli urbà.

Finalment, Guillem Amorós ha destacat a la seua intervenció l'aposta convençuda del grup inversor per Gandia com un emplaçament ideal per invertir en diversos sectors, i ha agraït al consistori les facilitats que ofereixen a les empreses que volen desenvolupar la seva tasca a la nostra ciutat.